SIRI วิ่งขึ้น 4.79% กูรูมองกำไร Q4/59 มีเซอร์ไพรส์
SIRI วิ่งขึ้น 4.79% กูรูมองกำไร Q4/59 มีเซอร์ไพรส์
15 มิ.ย. 2559

ผู้สื่อข่าวรายงานว่า ราคาหุ้นบริษัท แสนสิริ จำกัด (มหาชน) หรือ SIRI ปิดตลาดวันนี้ ราคาวิ่งขึ้น 4.79% มาอยู่ที่ 1.75 บาท เพิ่มขึ้น 0.08 บาท มูลค่าซื้อขาย 404.75 ล้านบาท เมื่อเวลา 16.11 น. โดยเปิดตลาดที่ 1.68 บาท ราคาปรับตัวขึ้นสูงสุดที่ 1.76 บาท และราคาปรับตัวลงต่ำสุดที่ 1.68 บาท
โดยนายเทิดศักดิ์ ทวีธีระธรรม ผู้ช่วยกรรมการผู้อำนวยการฝ่ายวิจัย บล.เอเซีย พลัส กล่าวว่า ราคาหุ้น บมจ.แสนสิริ (SIRI) ในช่วงบ่ายนี้ปรับตัวขึ้น แม้ว่ายังไม่มีประเด็นใหม่เป็นพิเศษ แต่ยังแนะนำ”ซื้อ”โดยมองว่ากำไรของ SIRI จะทำจุดสูงสุดในช่วงไตรมาส 4/59
ส่วนอัตราผลตอบแทน (yield) ไม่ใช่จุดขายสำคัญสำหรับหุ้นตัวนี้ในขณะนี้ เพราะหากคิดราคาเป้าหมายที่ให้ไว้ที่ 1.83 บาท/หุ้น เมื่อเทียบกับราคาขณะนี้ที่ปรับขึ้นไปแล้วก็จะเหลือ upside ราว 5% เท่านั้น จากที่ก่อนหน้านี้จะเห็น upside 10% ดังนั้น จึงไม่แนะนำให้ตามแล้ว
สำหรับกำไรปกติปีนี้ (2559) คาดว่าจะอยู่ที่ 2,600 ล้านบาท ลดลงจากปีที่แล้วซึ่งอยู่ที่ 2,800 ล้านบาท ขณะที่การออกโรดโชว์โครงการคอนโดมิเนียมของ SIRI ในต่างประเทศก็เป็นตามแผนที่วางไว้
ด้าน บล.กสิกรไทย ระบุในบทวิเคราะห์ภาคบ่ายนี้ว่า หุ้นเก็งกำไรระยะสั้น มองหุ้น SIRI เป้าหมายทำกำไรที่ 1.79 บาท และตัดขาดทุน 1.69 บาท